Fl-ewwel parti ta' din l-istorja rajna kif il-kilba għall-flus kienet ġiebet ħsara fil-belt. Bil-parir tal-erimit, instab rimedju għal din il-marda tal-flus. Imma kien hemm bżonn ukoll sagrifiċċju minn xiħadd. "Aħna żgur nistennewha", ħalfu s-Sindku u l-Kunsillieri. B'xi mod jew ieħor irridu noħorġu minn din il-marda li nikktet il-belt tagħna". "U żvujtatilna l-kaxxa mill-flus", kompla l-kaxxier tal-belt. L-għada fuq il-ħitan kollha tal-belt ħareġ il-bandu. "Meħtieġ żagħżugħ qalbieni biex iwettaq biċċa xogħol tqila". Ġew elfejn. Imma malli raw li m'hemmx qliegħ, reġgħu lura. Kollha, minbarra wieħed. Kien żagħżugħ b'saħħtu u sabiħ, imħasseb mill-marda li laqtet lin-nies tal-belt tiegħu u l tant nikktithom. Kien jismu Ġożwè. Għalkemm ma kellhomx idea sew dwar x'hemm fuq il- Għolja li Tkanta , is-Sindku u l-Kunsillieri fissru lil Ġożwè x'kellu jagħmel. "Ħallu f'idi. Nasal", qal bil-kalma Ġożwè. "Aħna nistennewk fil-belt", wegħduh in-nies. "Nixegħlu dawl fit-twieqi l-iljieli kollha biex tkun taf li qed nistennewk". Ġozwè ħa miegħu sorra ħwejjeġ u ġo borza ftit ħobż u ġobon, bies lil ommu u lil missieru, għannaq lil Marija, il-maħbuba tiegħu, li qaltlu bil-mod: "Jien ukoll nistennik". Sellem lil kulħadd u telaq. Tama li ntfiet Għal tlett ijiem Ġozwè mexa b'ħarstu lejn l-għoljiet li kienu jidhru fil-bogħod. Ħaseb: "Kif nasal hemm, ma ndumx ma nsib l-għolja li tkanta. Nismagħha u l-kant tagħha jurini t-triq". Imma għarralu. Wara għaxart ijem mixi, l-għoljiet baqgħu jidhru 'l bogħod, qishom ġganti mimdudin. Imma Ġożwè ma waqafx. Ħsiebu baqa' jdur fuq in-nies tal-belt li żgur qed jaħsbu fih u qed jistennew l-aktar f'ommu, f'missieru u f'Marija x'ħin kull filgħodu reġa' beda t-triq, ukoll meta riġlejh bdew juġgħuh bil-mixi. Għaddew għaxart ijiem oħra, imbagħad għaxar xhur. Fil-belt, l-ewwel iljieli kienu tassew spettaklu. Fuq il-ħoġor ta' kważi t-twieqi kollha kien hemm dawl jixgħel. Kienu s-sinjali tat-tama. In-nies tal-belt stennew l-ilma tal-imħabba li għandu jġibilhom Ġozwè. Imma iktar ma għadda ż-żmien, ħafna mid-dwal bdew jintfew. Xi wħud insewh għal kollox. Oħrajn, milquta mill-marda tat-tifdil, għaġġlu jitfuhom biex jiffrankaw. Għaddew ix-xhur u n-nies tal-belt spiċċaw ixenglu rashom u jgħidu: "Ma mexxilux. Ma jiġix lura". Kull lejl kien hemm dawl li ntefa'.
DAWL FIT-TIEQA (2) – Żagħżugħ qalbieni għal biċċa xogħol tqila